বন্ডের ছবি মানেই টানটান রহস্য, ধুন্ধুমার অ্যাকশন, জগঝম্প নারী। সেইসঙ্গে আর একটি বিষয়ও মানতে হবে। এই ০০৭-মার্কা ভদ্রলোক জানেন, কীভাবে ট্রাভেল করতে হয়। পাঁচ দশক ধরে বিভিন্ন মিশনে একাধিক দেশে গিয়েছেন বন্ড। আর বার বার প্রমাণ করেছেন,  তিনি একজন আদর্শ পর্যটকও বটে। কীভাবে বেড়ানো হয়ে উঠতে পারে এক অনবদ্য অভিজ্ঞতা— অনুসরণ করা যাক বন্ডকেই।

পোশাক
প্রথমেই নজরে পড়ে বন্ডের পোশাকে। কখনও জেমস বন্ডকে দেখেছেন বিপুল বপুর স্যুটকেস হ্যাঁচড়াতে হ্যাঁচড়াতে নিয়ে যেতে? কোথায় বন্ড-ম্যাজিক? বন্ড এমন পোশাক পরেন, যা পার্টি এবং মিটিং, সব ক্ষেত্রেই অনায়াসে পরা যায়। অর্থাৎ, লাগেজ নিন কম। জামাকাপ়ড় বাছুন বন্ডকে অনুসরণ করে।
 

সংশ্লিষ্ট ভাষা শিখুন
একাধিক ভাষা জানেন জেমস বন্ড। ফায়দা কী, তা বন্ড-গার্লদের দেখলেই বোঝা যায়। অতটা না-হলেও, দোকানপাট বা
রেস্তোরাঁয় আপনার সুবিধে হবেই। এলাকার মানুষও আপনার মতো পরদেশির মুখে তাঁদের ভাষা শুনলে ইমপ্রেসড হবেন।
 

স্থানীয় খাবার খান
ভদকা মার্টিনি বন্ডের প্রিয় পানীয়। কিন্তু একের পর এক ছবিতে বন্ড সংশ্লিষ্ট এলাকার খাদ্য এবং পানীয় খেয়েছেন অনায়াসে। তাতে
তাঁর মিশনে সুবিধাও হয়েছে বিস্তর। একটা কথা ঠিক। সংশ্লিষ্ট এলাকার খাবার না-খেলে জায়গাটাকে চেনা সম্পূর্ণ হয় না।
 

অন্তত একটি ভাল রেস্তোরাঁর ঠিকানা রাখুন
মনে আছে ‘দ্য লিভিং ডেলাইটস’-এর শেষ দৃশ্য? অল্পের জন্য মৃত্যুকে ফাঁকি দিয়ে বেঁচে যাওয়ার পরে জিপের স্টিয়ারিং করাচির দিকে
ঘুরিয়েছিলেন বন্ড। সেখানকার ভাল রেস্তোরাঁ চিনতেন তিনি। আপনিও চিনে রাখুন। ভাল খাওয়া না-হলে বেড়ানোও ভাল হবে না।
 

দামি গাড়ি নৈব নৈব চ
বেড়াতে গিয়ে দামি গাড়ি চড়ে ফালতু টাকা ওড়াবেন না। যেখানে কমদামি গাড়িতেই কাজ হয়ে যায়, সেখানে কেন অযথা বাড়তি টাকা গুনতে যাবেন? অ্যাস্টন মার্টিন-এর মালিক বন্ডও কিন্তু তা-ই করেন। প্রয়োজনে ফোর্ড-এর মাঝারি মানের গাড়ি ড্রাইভ করতেও তাঁর আপত্তি নেই।
 

তবে হোটেল নিন দেখেশুনে
বন্ডের ছবিতে হোটেল মানেই বন্ড গার্লদের লাস্য। এহেন বন্ড কিন্তু খারাপ হোটেলে থাকার চেয়ে মর্গে থাকা ভাল মনে করেন (‘‘কোয়ান্টাম অফ সোলেস’’)। আপনিও তা-ই করুন। হোটেল বাছুন একেবারে দেখেশুনে। উলটোপালটা হোটেল নিলে কী হয়, সে অভিজ্ঞতা না-হওয়াই ভাল।
 

ক্ষমাশীল হওয়াই ভাল
‘‘কোয়ান্টাম অফ সোলেস’’ মনে আছে? সহ-এজেন্টের উপরে কোনও রাগ-বিদ্বেষ নেই, তা বোঝাতে বন্ড কী করেছিলেন?
নতুন জায়গায় কেউ যদি কোনও ভুল করেও ফেলেন, ক্ষমাশীল হোন। কেননা, এতে আপনিও শান্তিতে থাকতে পারবেন।
 

সাময়িক বান্ধবী? ঝুঁকি আপনার
বন্ড শেখেননি। কিন্তু তাঁর না-শেখাই আপনার শিক্ষা হতে পারে। মিশনে গিয়ে অচেনা-অজানা মহিলাদের সঙ্গে ঘনিষ্ঠ
মেলামেশায় বন্ড ফেঁসেছেন বহুবার। আপনিও সে খেলা খেলতে পারেন। কিন্তু বন্ডের পরিণতি মাথায় রাখবেন।
 

নির্ভেজাল ফ্লার্ট-এ অসুবিধে নেই
ফ্লার্ট করা কাকে বলে, সেটা বন্ডের থেকে শিখে নিন। শুধু খেয়াল রাখবেন, বেড়াতে
গিয়ে ফ্লার্ট ব্যাপারটাকে মজার মধ্যেই সীমাবদ্ধ রাখুন। যেমনটা বন্ড করে আর কী।
 

ট্রেনযাত্রা হোক সুখকর
‘‘ফ্রম রাশিয়া উইথ লাভ’’ বা ‘‘ক্যাসিনো রয়্যাল’’ দেখে শিখুন বন্ড কিন্তু ট্রেন জার্নি করেন। চেষ্টা
করুন ট্রেনে যাতায়াত করতে। ট্রেনযাত্রা কিন্তু বেশ মজার। দেশ দেখা উপভোগ করুন পুরোদস্তুর।
 

ঠিকঠাক গ্যাজেট সঙ্গে নিন
গ্যাজেট ব্যবহারে বন্ড তো ল্যান্ডমার্ক তৈরি করে ফেলেছেন। অত কিছু আপনার লাগবে না।
আপনার মিশন তো নিছক বেড়ানো। ফলে যেটুকু প্রয়োজন, সেটুকুই সঙ্গে নিন।